Пад рэдакцыйнай навагодняй ёлкай квітнеюць… ландышы! Такім незвычайным падарункам здзівіла няштатны карэспандэнт Аліцыя Трафімовіч. Кветкавод з вялікім стажам сумела напоўніць навагоднія святы водарам спелай вясны. Усё геніяльнае, як заўсёды, проста. Яшчэ ў лістападзе Аліцыя Нікадзімаўна выкапала на дачы карнявішчы ландышаў і “прапісала” іх у металічных скрынях з невялікай колькасцю зямлі. Напачатку снежня кветкі атрымалі дваццаціхвілінныя гарачыя “ванны”: такі стрэс абудзіў ландышы, і яны пачалі цягнуцца ўверх. Максімум цеплыні, вільготнасці, святла — і 25 снежня, у дзень нараджэння руплівага кветкавода, на падаконніку расквітнеў май. — Гэта сапраўдны калядны цуд, — захоплена кажа Аліцыя Трафімовіч. — Унучка, калі ўбачыла ландышы, адразу ўспомніла ўсім вядомую казку “Дванаццаць месяцаў”. Памятаеце, як галоўная гераіня шукала зімой пралескі? Аказваецца, увасобіць у жыццё казачнае вельмі проста. Галоўнае, каб вясна квітнела ў душы. Чаго і жадаем Вам, Аліцыя Нікадзімаўна, у новым годзе! Іна СНЯЖКОВА. Фота аўтара. Заметили ошибку? Выделите текст, нажмите Ctrl+Enter и оставьте замечание!